作者:賀鑄
標題:將進酒・梅花引
內容:城下路。悽風露。今人犁田古人墓。岸頭沙。帶蒹葭。漫漫惜時，流水今人家。黃埃赤日長安道。倦客無漿馬無草。開函關。掩函關。千古如何，不見一人閒。六國擾。三秦掃。初謂商山遺四老。馳單車。致緘書。裂荷焚芰，接武曳長裙。高流端得酒中趣。深入醉鄉安穩處。生忘行。死忘名。誰論二豪，初不數劉伶。